DA Den Europæiske Unions Tidende C 197/31

Sag anlagt den 4. juni 2008 — Putters International mod Kommissionen

(Sag T-211/08)

(2008/C 197/54)

Processprog: nederlandsk

Parter

Sagsøger: Putters International NV (Cargovil, Belgien) (ved advocaat K. Platteau)

Sagsøgt: Kommissionen for De Europæiske Fællesskaber

Sagsøgerens påstande

— Beslutningens artikel 1 annulleres, for så vidt som denne bestemmelse fastslår, at sagsøgeren overtrådte artikel 81, stk. 1, EF, idet selskabet med andre selskaber foretog direkte og indirekte fastsættelse af priserne på internationale flyttetjenesteydelser i Belgien, foretog opdeling af en del af markedet og manipulerede proceduren for afgivelse af tilbud.

— Beslutningens artikel 2 annulleres, for så vidt som der herved pålægges sagsøgeren en bøde på 3 955 000 EUR.

— Såfremt Retten lægger til grund, at det er passende, at sagsøgeren pålægges en bøde, fastsætter den som led i sin fuldstændige prøvelsesadgang i henhold til artikel 229 EF og artikel 31 i forordning nr. 1/2003 en bøde, der er væsentligt lavere end den, som Kommissionen har fastsat.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har nedlagt påstand om annullation af Kommissionens beslutning K(2008) 926 endelig udg. af 11. marts 2008 om en procedure efter artikel 81 EF (sag COMP/38.543 — internationale flyttetjenesteydelser).

Sagsøgeren gør for det første gældende, at Kommissionen foretog et åbenbart fejlskøn, idet den lagde til grund, at sagsøgeren havde deltaget i et kompliceret og veletableret kartel, der omfattede direkte og indirekte fastsættelse af priserne på internationale flyttetjenesteydelser i Belgien, opdeling af en del af dette marked og manipulation af proceduren vedrørende afgivelse af tilbud, selvom sagsøgeren kun tog del i fremgangsmåder vedrørende kommissioner og skyggetilbud og dette kun i meget sporadisk omfang.

Sagsøgeren gør for det andet gældende, at der er sket tilsidesættelse af proportionalitetsprincippet og ligebehandlingsprincippet, idet Kommissionen ved beregningen af bødens grundbeløb tog den samlede omsætning vedrørende internationale flyttetjenesteydelser i betragtning uden at tage hensyn til antallet og karakteren af de af sagsøgeren begåede overtrædelser og den virkning, de har haft på det relevante marked.

For det tredje gør sagsøgeren gældende, at der er sket tilsidesættelse af proportionalitetsprincippet og ligebehandlingsprincippet som følge af den omstændighed, at Kommissionen ved beregningen af bøden uden hensyn til parternes forskellige roller i kartellet og arten af de fremgangsmåder, som de tog del i, undlod at gøre forskel på parterne, men pålagde dem alle den samme procentdel for så vidt angår overtrædelsens grovhed og det yderligere beløb, der skulle tjene til afskrækkelse.

Sagsøgeren gør for det fjerde gældende, at der er sket tilsidesættelse af proportionalitetsprincippet og ligebehandlingsprincippet, idet Kommissionen pålagde en deltager med så begrænset en rolle som sagsøgerens den maksimalt tilladte bøde.

For det femte og sidste gør sagsøgeren gældende, at Kommissionen har tilsidesat princippet om beskyttelse af den berettigede forventning og ligebehandlingsprincippet og har foretaget en urigtig bedømmelse, for så vidt som den ikke har fastslået, at der forelå nogen formildende omstændigheder for så vidt angår sagsøgerens tilfælde.